2ยักษ์แบงก์รัฐชูดอกเบี้ยสูงเปิดศึกเงินฝาก
ออมสิน กรุงไทย แข่งระดมเงินฝาก งัดดอกสูงล่อใจ
9 พ.ค. 2555

ออมสิน กรุงไทย แข่งระดมเงินฝาก งัดดอกสูงล่อใจ 
ดูดสภาพคล่องออก“เงินฝากประจำ 5 เดือน” ดอกเบี้ย 3.40% ต่อปีและ “เงินฝากเผื่อเรียกพิเศษ 109 วัน” ดอกเบี้ย 2.85% ต่อปี เปิดรับฝากถึง 30 มิ.ย. นี้ 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้ออกผลิตภัณฑ์เงินฝากใหม่ 2 แบบ คือ เงินฝากประจำ 5 เดือน ดอกเบี้ย 3.4% ต่อปี และเงินฝากเผื่อเรียกพิเศษ 109 วัน ดอกเบี้ย 2.85% ต่อปี เริ่มตั้งแต่วันนี้ถึงวันที่ 30 มิ.ย.นี้ 
สำหรับเงินฝากทั้งสองประเภทนี้ เปิดรับฝากเฉพาะบุคคลธรรมดาที่มีอายุตั้งแต่ 7 ปีขึ้นไป และนิติบุคคลทุกประเภท เปิดบัญชีขั้นต่ำ 1 หมื่นบาท ฝากเพิ่มครั้งละไม่ต่ำกว่า 1,000 บาท คำนวณดอกเบี้ยเป็นรายวันนับตั้งแต่วันที่ฝาก ขณะที่เงินฝากแบบเผื่อเรียกพิเศษ 109 วัน ผู้ฝากสามารถถอนเงินจากบัญชีเท่าไรก็ได้ ซึ่งหากถอนหรือปิดบัญชีก่อนครบกำหนด จำนวนเงินที่ถอนจะได้รับดอกเบี้ย 0.75% ต่อปี กรณีบุคคลธรรมดาจะได้รับยกเว้นภาษี ขณะที่เงินฝากประจำ 5 เดือน หากถอนก่อนครบกำหนดโดยฝากถึง 3 เดือน แต่ไม่ครบระยะเวลา 5 เดือน จะได้รับดอกเบี้ยในอัตราเงินฝากเผื่อเรียก ณ วันถอน พร้อมหักภาษี ณ ที่จ่าย ตามประกาศกรมสรรพากรและต้องมีบัญชีเงินฝากเผื่อเรียก 
นายชัยณรงค์ เอื้อสิทธิชัย ผู้อำนวยการฝ่ายอาวุโส สายงานธุรกิจรายย่อยและเครือข่าย ธนาคารกรุงไทย กล่าวว่า ธนาคารก็ได้ออกเงินฝากประจำตามใจ ซึ่งเป็นครั้งแรกที่ลูกค้าสามารถเลือกวันครบกำหนด เลือกระยะเวลาฝาก และแยกย่อยเงินฝากได้ตามใจ โดยรับฝากและถอนขั้นต่ำครั้งละ 5 หมื่นบาท เริ่มตั้งแต่วันนี้จนถึง 31 พ.ค.นี้ ส่วนอัตราสสกdlดอกเบี้ยนั้น ลูกค้าจะได้รับตามระยะเวลาที่ฝากตั้งแต่ 7-365 วัน ดอกเบี้ยเริ่มต้นตั้งแต่ 0.8% ถึงสูงสุด 3.35% ต่อปี 
“เงินฝากประจำตามใจนี้ เหมาะกับผู้ที่มีแผนการใช้เงิน เช่น สามารถทยอยฝากเงินเพื่อเป็นค่าเทอมลูก และกำหนดวันครบกำหนดเป็นวันเดียวกันได้ หรือผู้ที่ต้องการฝากเงินในระยะสั้นๆ ก่อนนำไปลงทุนในหุ้นหรือทองคำ ได้ดอกเบี้ยสูงแบบเงินฝากประจำ ถือเป็นจุดเด่นเงินฝากออมทรัพย์และเงินฝากประจำเข้าด้วยกันอย่างลงตัว” นายชัยณรงค์ กล่าว